金山
作者：王令
朝代：宋

paragraphs: 長江從天来，意欲以地分。
西山避之逃，東山開爲門。
木石所不捍，土沙固隨奔。
東西兩隨海，勢已無完坤。
如何中流居，獨遏萬里渾。
坤維賴繫得，地靈煩窺捫。
不然已飄泊，兩分不相存。
禹力所不除，天意固可論。
余欲沉九淵，下視萬古根。
畏强激常情，中立愛此墩。
詩成欲誰和，感慨心徒煩。